Abituriyentlarga: qabul komissiyasiga o‘rta maxsus diplomning notarial tasdiqlangan nusxasini topshirish shart emas

Abituriyentlar qabul komissiyasiga o‘rta maxsus diplomining notarial tasdiqlangan nusxasini topshirish shart emas, deb ma’lum qildi bloger Xushnudbek Xudayberdiyev.
Bugun notarius sifatida faoliyat yuritadigan tanishim qabul jarayonlari boshlangandan buyon abituriyentlar kollej yoki litsey diplomini notarial tasdiqlash yuzasidan juda ko‘p murojaat qilayotganini, har kuni yuzdan ortiq yaqin mana shunday notarial harakatni amalga oshirayotganini aytib qoldi. “Albatta, biz notarial harakatni amalga oshirishni so‘rab murojaat qilgan fuqaroga asossiz rad javobi berishga haqqimiz yo‘q, shuning uchun ularga diplom nusxasini tasdiqlab beryapmiz, ammo aslida abituriyentlar qabul komissiyalariga bunday hujjatni topshirishi shart emas-ku”, – degan fikrni aytgan suhbatdoshim mendan shu masalaga aniqlik kiritib berishimni so‘radi.
Xo‘sh, abituriyentlar haqiqatdan hujjat topshirish vaqtida o‘rta maxsus diplomining nusxasini notarial tasdiqlashi shartmi?
Javob: Yo‘q, shart emas!
2017-yil 20-iyundagi O‘zbekiston Respublikasi Vazirlar Mahkamasining 393-sonli qarori bilan tasdiqlangan “Oliy ta’lim muassasalarining bakalavriatiga talabalarni o‘qishga qabul qilish tartibi to‘g‘risida”gi Nizomning 12-bandiga ko‘ra, abituriyent oliy ta’lim muassasasi qabul komissiyasiga quyidagi hujjatlarni taqdim etadi:
Shuningdek, ayrim abituriyentlar uchun quyidagi hujjatlar ham zarur:
Ko‘rsatib o‘tilgan hujjatlar mavjud bo‘lganda oliy ta’lim muassasasi qabul komissiyasi abituriyentning hujjatlarini qabul qilishni rad etishga haqli emas. Ko‘rib turganingizdek, hujjatlar ro‘yxatida diplomning notarial tasdiqlangan nusxasi mavjud emas. Shu sababli, bunday qo‘shimcha hujjatni tayyorlashingizga zaruriyat yo‘q.
Agar bunday hujjat zarur bo‘lmasa, unda nima uchun har kuni yuzlab, balki minglab abituriyentlar notariusda navbatda turishibdi? Yoki qabul komissiyasidagilar so‘rayotganmikan? Shu savollarga yechim topish maqsadida Oliy va o‘rta maxsus ta’lim vazirligi, Davlat test markazi va bir nechta qabul komissiyasidagilar bilan bog‘landim. Ularning barchasidan bir xil javob oldim. Ya’ni abituriyent diplomning notarial tasdiqlangan nusxasini topshirishi shart emas. Va qabul komissiyalari bunday ortiqcha hujjatni talab qilishmayapti. Bularning barchasi mish-mish.
Qabul komissiyasidagilar haqiqatdan aksariyat abituriyentlar diplomlarining notarial tasdiqlangan nusxasini ham olib kelayotganligini, “bunday hujjat talab etilmaydi, nega olib keldingiz” degan savolga esa, “agar notarial tasdiqlangan nusxasi bo‘lmasa qabul komissiyasidagilar qaytarayotgan emish” degan gapni eshitib qolgani uchun tayyorlab kelishganini aytib berishdi. Notarius tanishim bilan qayta bog‘lanib vaziyatni tushuntirdim. “Kelganlardan so‘rab ko‘ring-chi, aynan qaysi oliygohlar rad qilayotgan ekan”, – deb so‘radim.
Ma’lum bo‘lishicha, o‘z diplomini notarial tasdiqlatish uchun navbatda turgan abituriyentlarning deyarli hech qaysi biridan qabul komissiyasi bunday hujjat so‘ramagan. Shunchaki, kimlardandir eshitib qolgani uchun kelishibdi. Faqat 2 nafar abituriyent “tanishimni Pedagogika universiteti va Pediatriya tibbiyot institutida notarial tasdiqlangan nusxasi yo‘qligi uchun qaytarishibdi” degan gapni aytgan xolos.
Biroq bu mish-mish ham o‘z tasdig‘ini topmadi. Toshkent davlat pedagogika universiteti hamda Toshkent pediatriya tibbiyot instituti vakillari bilan bog‘langanimda, qabul komissiyasi abituriyentlardan bunday hujjat talab qilishmayotganligini ma’lum qildi.
Hurmatli abituriyentlar, hozir Siz uchun juda hayajonli daqiqalar ekanligini tushunamiz. Mana shunday har daqiqa g‘animat bo‘lgan paytda kimlarningdir mish-mishiga ko‘r-ko‘rona ishonib, tekshirmasdan o‘zingizni ortiqcha ovora qilmang. Notarius idoralaridan Sizga umuman keraksiz bo‘lgan hujjatni olish uchun ketkazgan vaqtingizni bilimlaringizni yanada mustahkamlash, takrorlashga sarflaganingiz ma’qul emasmi?
Agar mabodo sizdan qaysidir oliygohning qabul komissiyasi noqonuniy ravishda diplomingizning notarial tasdiqlangan nusxasini talab qilsa, unda quyidagi telefonlarga murojaat qilib, bu haqida shikoyat qilishingiz mumkin:
Oliy va o‘rta maxsus ta’lim vazirligi: 1006 yoki +998 (71) 246-01-95, 246-37-12
Davlat test markazi: +998 (71) 235-19-14